
Majandus- ja taristuministri määruse „Usaldusnimekirja kinnitamiseks kasutatav avalik võti ja sellele vastava privaatvõtme kasutusala“ eelnõu seletuskiri
1. Sissejuhatus

Määrus kehtestatakse e-identimise ja e-tehingute usaldusteenuste seaduse § 15 lõike 4 alusel.

Euroopa Parlamendi ja nõukogu 23. juuni 2014. a määrus (EL) nr 910/2014 e-identimise ja e‑tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93 EÜ (ET 28.08.2014 L 257/73) (edaspidi eIDAS määrus) rakendus alates 01.07.2016 ja sellega loodi üleeuroopaline usaldusteenuste (e-allkiri, e-tempel jt) regulatsioon. Vastavalt eIDAS määrusele peavad liikmesriigid kvalifitseeritud usaldusteenuste ja nende osutajate kohta usaldusnimekirju. Usaldusnimekirjadesse võivad liikmesriigid kanda ka kvalifitseerimata usaldusteenuseid ja nende osutajaid, kui riigisisene õigus seda ette näeb. Usaldusnimekirjade süsteem jätkab ja laiendab senist praktikat, kus liikmesriigid pidasid analoogseid usaldusnimekirju Euroopa Komisjoni otsuse 2009/767/EÜ, millega kehtestatakse meetmed elektrooniliste haldustoimingute kasutamise lihtsustamiseks ühtsete kontaktpunktide kaudu, mis on sätestatud Euroopa Parlamendi ja nõukogu direktiivis 2006/123/EÜ teenuste kohta siseturul (ELT L 299, 14.11.2009, lk 18–54), artikli 2 lõike 1 kohaselt. Usaldusnimekirjad on masinloetavad ning neid kasutatakse usaldusteenuste usaldusväärsuse automatiseeritud kontrolliks. Seetõttu on ette nähtud, et usaldusnimekirjad kaitstakse krüptograafiliselt e-allkirja või e-templiga. Vastavat privaatvõtit hoitakse usaldusnimekirja pidaja valduses ning sellele vastav avalik võti tehakse avalikuks usaldusväärsest allikast, milleks antud juhul on käesolev määrus. Käesoleva määruse eesmärgiks on määrata usaldusnimekirja kinnitamiseks (krüptograafiliseks kaitsmiseks) kasutatava privaatvõtme kasutusala ning kinnitada sellele privaatvõtmele vastav avalik võti. 
Määruse eelnõu ja seletuskirja koostasid Majandus- ja Kommunikatsiooniministeeriumi riigi infosüsteemide osakonna nõunik Laura Kask (tel: 639 7645, e-post: laura.kask@mkm.ee) ja Majandus- ja Kommunikatsiooniministeeriumi nõunik Mait Heidelberg (tel: 639 7613, e-post: mait.heidelberg@mkm.ee). Eelnõu väljatöötamisse panustas Erika Adams (Tehnilise Järelevalve Amet).

Eelnõu juriidilist kvaliteeti kontrollis Majandus- ja Kommunikatsiooniministeeriumi õigusosakonna õigusnõunik Hindrek Allvee (tel: 639 7670, e-post: hindrek.allvee@mikm.ee) ja keeletoimetuse tegi Kristiane Liivoja (tel: 625 6370, e-post: kristiane.liivoja@mkm.ee). 
2. Eelnõu sisu ja võrdlev analüüs
Eelnõu koosneb kahest paragrahvist.

Eelnõu § 1 kinnitab avaliku võtme võtmepaarist, mida kasutatakse usaldusnimekirja kinnitamiseks. Vastavalt e-identimise ja e-tehingute usaldusteenuste seaduse § 15 lõikele 3 korraldab valdkonna eest vastutav minister käskkirjaga usaldusnimekirja kinnitamiseks kasutatava avaliku võtme ja sellele vastava privaatvõtme loomise. Võtmepaari loomise tulemusena tekkinud avaliku võtme kehtestamine käesolevas määruses annab kinnituse just sellise unikaalse võtmepaari eksisteerimisest. Määruses on toodud avalikud võtmed kahe ettevalmistatud võtmepaari jaoks, mis võimaldab ühe võtmepaari aegumisel või muul põhjusel kasutukskõlbmatuks muutumisel usaldusnimekirja kinnitamist jätkata sujuvalt teise võtmepaariga. Eelnõus esitatud avaliku võtme tehniline väärtus on indikatiivne ja võib määruse kehtestamisel vastavalt võtmepaaride ettevalmistamisele ka muutuda. Kooskõlastusele saadetud eelnõus on avalikuks võtmeks märgitud SHA-1 räsi, kuid Majandus- ja Kommunikatsiooniministeeriumil on loomisel uue tehnilise väärtusega avalik võti. Võtme tehnilisest väärtusest ei sõltu määruse õiguslik sisu.
Eelnõu § 2 sätestab usaldusnimekirja kinnitamiseks kasutatavasse võtmepaari kuuluva privaatvõtme kasutusala, milleks määruse kohaselt usaldusnimekirja ning selles sisalduvate andmete õigsuse kinnitamine ning usaldusteenuse osutaja avaliku võtme kinnitamine. Seega ei ole mingid muud kasutusvaldkonnad taolisele privaatvõtmele ette nähtud.
3. Eelnõu vastavus Euroopa Liidu õigusele

Eelnõu vastab Euroopa Liidu õigusele ja on vajalik otsekohalduva eIDAS määruse korrektseks rakendamiseks. 
4. Määruse mõjud
Määrusega ei kaasne otseseid mõjusid riigi julgeolekule ja välissuhetele, majanduslikke mõjusid ega mõjusid riigiasutuste  ja kohaliku omavalitsuse asutuste korraldusele. Määrus on vajalik otsekohalduvas eIDAS määruses sätestatud liikmesriikide usaldusnimekirjade pidamise kohustuse täitmiseks.
5. Määruse rakendamisega seotud tegevused, vajalikud kulud ja määruse rakendamise eeldatavad tulud
Määrusele tuginedes on usaldusnimekirja pidaval pädeval asutusel (Tehnilise Järelevalve Ametil) võimalik korrektselt oma ülesandeid täita ning tagada usaldusnimekirja nõuetele vastavus ning usaldusväärsus. Määruse rakendamine ei too kaasa otseseid kulusid ega tulu.
6. Määruse jõustumine

Määrus jõustub üldises korras.

7. Eelnõu kooskõlastamine, huvirühmade kaasamine ja avalik konsultatsioon
Eelnõu esitatakse kooskõlastamiseks eelnõude infosüsteemi EIS kaudu Siseministeeriumile. 

